Ministarstvo poljoprivrede obavijestilo je potrošače da je s tržišta povučena i opozvana Katy bijela čokolada s kokosom od stotinu grama poljskoga proizvođača radi utvrđene prisutnosti bakterije Salmonella spp, a čokoladu je na tržište stavila tvrtka KAUFLAND HRVATSKA.

Hrvatska agencija za hranu (HAH) priopćila je u srijedu navečer da je Ministarstvo poljoprivrede obavijestilo potrošače da je s tržišta povučena i opozvana Katy bijela čokolada s kokosom od 100 grama, oznaka barkoda: 4335896585017, LOT: L2118, s datumom najbolje upotrijebiti do: 04.2018., proizvođača iz Poljske, radi utvrđene prisutnosti bakterije Salmonella spp.

Proizvod je na tržište stavila tvrtka KAUFLAND HRVATSKA k.d., Vile Velebita 6 iz Zagreba.

Samokontrolom subjekta u poslovanju s hranom utvrđena je potencijalna opasnost za zdravlje ljudi, te da proizvod nije u skladu s Uredbom (EZ) 178/2002 o utvrđivanju općih načela i uvjeta zakona o hrani, navedeno je u priopćenju HAH-a.